b'\n_START_ARTICLE_\nLe\xc5\xa1tinyn puukirkko\n_START_PARAGRAPH_\nLe\xc5\xa1tinyn puukirkko on kirkko Le\xc5\xa1tinyn kunnassa, Slovakiassa. Se kuuluu maailmanperint\xc3\xb6luettelon kohteeseen Slovakian Karpaattien puukirkot._NEWLINE_Paikalliset puusep\xc3\xa4t rakensivat kirkon vuosien 1688\xe2\x80\x931689 aikana. Kirkon ulkoasua korjattiin 1770-luvulla. Samalla tuntematon taiteilija lis\xc3\xa4si uusia koristeaiheita 1600-luvun lopulla maalattuihin laivan koristekuvioihin. Kellotorni rakennettiin vuonna 1777._NEWLINE_Kirkko muistuttaa arkkitehtuuriltaan paljon maallista rakennusta. Se rakennettiin jyrkk\xc3\xa4\xc3\xa4n rinteeseen kyl\xc3\xa4n p\xc3\xa4\xc3\xa4tien varrelle. Rinteen vaikutus pienennettiin kivisell\xc3\xa4 pohjamuurilla, jossa sijaitsee krypta. Kirkon sis\xc3\xa4tilat on koristeltu v\xc3\xa4rikk\xc3\xa4\xc3\xa4sti. My\xc3\xb6hemmin rakennettu kellotorni on yhdistetty p\xc3\xa4\xc3\xa4rakennukseen avoimella porrask\xc3\xa4yt\xc3\xa4v\xc3\xa4ll\xc3\xa4.'